REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/58-23

10. april 2023. godine

B e o g r a d

Z A P I S N I K

SEDME SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 24. MARTA 2023. GODINE

Sednica je počela 24. marta 2023. godine u 12,10 časova.

Sednicom je predsedavao mr Dejan Radenković, predsednik Odbora.

Pored predsedavajućeg, sednici su prisustvovali članovi Odbora: dr Aleksandra Tomić, zamenik predsednika Odbora, Živan Bajić, Veroljub Arsić, Tijana Davidovac, Dragomir Karić, Zoran Tomić, Dalibor Jekić, Miodrag Gavrilović, Zoran Zečević i Života Starčević.

Sednici su prisustvovali zamenici odsutnih članova Odbora: Radovan Tvrdišić (zamenik člana Odbora mr Ninoslava Erića) i Uglješa Marković (zamenik člana Odbora Snežane Paunović).

Sednici nisu prisustvovali članovi Odbora: Pavle Grbović, Zoran Sandić, Đorđe Stanković i Nebojša Zelenović, niti njihovi zamenici.

Sednici su, na poziv predsednika, iz Sekretarijata Energetske zajednice prisustvovali: Artur Lorkovski (*Artur Lorkowski*), direktor, Dirk Bušle (*Dirk Buschle*), zamenik direktora i Branislava Marsenić Maksimović, ekspert za gas u Sekretarijatu EnZ. Iz Ministarstva rudarstva i energetike sednici su prisustvovali: Jovana Joksimović, Milan Aleksić, Ivan Janković i Milan Macura, pomoćnici ministra, Milan Novaković, šef kabineta i posebni savetnik ministra, Veljko Kovačević, posebni savetnik ministra i Veljko Stamenković, sekretar Ministarstva; iz Agencije za energetiku Republike Srbije sednici su prisustvovali: Dejana Stefanović-Kostić, Aca Marković i Negica Rajakov, članovi Saveta AERS.

Na predlog predsednika, Odbor je većinom glasova utvrdio sledeći

D n e v n i r e d:

1. Predstavljanje Godišnjeg izveštaja Sekretarijata Energetske zajednice o napretku Republike Srbije u implementaciji propisa iz oblasti energetike.

Prva tačka: **Predstavljanje Godišnjeg izveštaja Sekretarijata Energetske zajednice o napretku Republike Srbije u implementaciji propisa iz oblasti energetike**

Predsednik Odbora, mr Dejan Radenković informisao je o dosadašnjoj saradnji sa Sekretarijatom Energetske zajednice (EnZ). Izveštaj o napretku Republike Srbije u oblasti energetike je deveti godišnji izveštaj Sekretarijata EnZ o napretku u implementaciji propisa iz oblasi energetike koji Sekretarijat predstavlja pred Odborom za privredu, regionalni razvoj, trgovinu, turizam i energetiku. Rešavanje pitanja energetske sigurnosti i energetske tranzicije pitanje koje se ne može rešavati unutar državnih granica, što je bilo jasno i pre 17 godina kada je potpisan Ugovor između Evropske unije i država regiona Zapadnog Balkana o formiranju Energetske zajednice. Mnogo toga se promenilo i unapredilo u poslednjih 17 godina, a ono što je sad sasvim izvesno je de će se promene odvijati sve brže i u Evropskoj uniji i u Energetskoj zajednici. Srbija je značajno napredovala u otvaranju tržišta, regionalnoj saradnji, energetskoj efikasnosti i od početka primene Ugovora je među najnaprednijim članicama Energetske zajednice. Najviše telo koje donosi odluke je Ministarski savet EnZ. Na sastanku održanom 16. oktobra 2015. godine u Tirani, radi uključivanja parlamenata u proces kontrole implementacije, Ministarski savet je doneo Odluku o uspostavljanju redovnih sastanaka Parlamentarnog plenuma EnZ. Plenum čine po dva člana parlamenata potpisnica Ugovora i jednak broj članova Evropskog parlamenta. Parlamentarni plenum EnZ prati primenu Ugovora o osnivanju Energetske zajednice, aktivno pruža podršku primeni i ostvarenju ciljeva Ugovora i radi na jačanju demokratskog legitimiteta i transparentnosti procesa u EnZ. Formalno je formiran u decembru 2017. godine, usvajanjem Poslovnika. Telo se sastaje dva puta godišnje, neformalno već deset godina, a formalno pet godina. Dva člana Odbora su članovi Parlamentarnog plenuma Energetske zajednice i dva člana Odbora njihovi zamenici. Sekretarijat EnZ, na osnovu člana 52. Zakona o ratifikaciji Ugovora o osnivanju Energetske zajednice („Službeni glasnik RS“, broj 62/06), dostavlja i predstavlja redovan godišnji izveštaj o napretku Republike Srbije u implementaciji paketa propisa Energetske zajednice Odboru Narodne skupštine za privredu, regionalni razvoj, trgovinu, turizam i energetiku. U aktuelnom izveštaju o implementaciji, Republika Srbija je ocenjena po pojedinačnim oblastima: električna energija, gas, nafta, obnovljiva energija, energetska efikasnost, životna sredina, klima, nacionalna tela i statistika. Prema sumarnim pokazateljima za 2022. godinu, Republika Srbija je najveći status implementacije postigla u oblasti statistike i električne energije. Nešto slabiji rezultat je postignut u oblasti životne sredine i gasa, a ostalo je u granicama proseka EnZ.

U uvodnim napomenama, Artur Lorkovski, direktor Sekretarijata EnZ, istakao je da se prezentacija ne odnosi samo na napredak, već i na obaveze koje je Srbija preuzela. Prezentacijom je obuhvaćeno sprovođenje propisa, integracija tržišta električne energije, integracija gasnog tržišta i elementi koji se odnose na obnovljivu energiju, životnu sredinu i uloga parlamenta u ovom procesu. Energetska kriza koja je započela u 2021. godini, nastavljena je i u 2022. godini. Cene električne energije i gasa su porasle do nivoa koji nikada ranije nije zabeležen na evropskom kontinentu. EnZ pomaže Ukrajini u snabdevanju električnom energijom, obezbeđuje rezervne delove i generatore, a pruža i finansijsku podršku. Uprkos energetskoj krizi, primećen je napredak ugovornih strana 2022. godine i to se odnosi i na Srbiju. Republika Srbija ima dobre rezultate u sprovođenju propisa EU, ali nema napretka u oblasti tržišta gasa. Transparentnost tržišta u Srbiji je povećana zbog sprovođenja Uredbe o integritetu i transprentnosti na veleprodajnom tržištu energije (REMIT). Prepoznat je napredak kada je reč o sprovođenju i prenošenju u zakonodavstvo mrežnih pravila EU. Srbija je ostvarila ciljeve energetske efikasnosti za 2020. godinu i skoro sve ciljeve kada je reč o obnovljivim izvorima energije. Energetska statiska je u potupnosti usaglašena sa propisma EU. Nije ostvaren napredak u oblasti sprovođenja zakonodavstva koje se odnosi na životnu sredinu. Prenošenje „Paketa čiste energije“ iz 2021. godine dobro napreduje, ali nedostaje deo koji se tiče električne energije. Srbija je napravila napredak u prenošenju delova Uredbe o upravljanju kada je reč o energetskom i klimatskom nacionalnom planu. Nacrt integrisanog nacionalnog i klimatskog plana Republika Srbija bi trebalo da podnese Sekretarijatu EnZ u junu 2023. godine. Nakon toga, Sekretarijat EnZ će dati ocenu dokumenta. Rok za usvajanje dokumenta na sednici Vlade je do juna 2024. godine. Važno je da se ove godine izmeni i dopuni Zakon o energetici, kako bi paket zakona u Srbiji bio potpuno u usklađen sa propisima Energetske zajednice. Važno je prenošenje Direktive o obnovljivim izvorima energije i sprovođenje Zakona o korišćenju obnovljivih izvora energije. Srbija je postigla napredak usvajanjem Dugoročne strategije za podsticanje ulaganja u obnovu nacionalnog fonda zgrada do 2050. godine i u sprovođenju Zakona o energetskoj efikasnosti i racionalnoj upotrebi energije. Kada je reč o električnoj energiji, Srbija je jedna od predvodnica ovog tržišta. Usvojena je Uredba o spajanju organizovanih dan unapred i unutardnevnih tržišta električne energije u januaru 2022. godine i SEEPEKS je nominovan za operatora tržišta (NEMO), što su važne odluke. Neophodno je uložiti dodatne napore na uspostavljanju unutardnevnog tržišta, jer je to važno za obnovljive izvore energije. Zajedno sa Vladom, radi se na usvajanju tzv. kodova ili mrežnih pravila. Negativan uticaj na razvoj tržštita električne energije je što nije došlo do raspoređivanja kapaciteta interkonektora između Srbije i Kosova\* i to što ovi kapaciteti nisu ponuđeni korisnicima na tržištu. Sekretarijat EnZ je zbog toga pokrenuo otvoreni prekršajni postupak. Kada je reč o Uredbi o integritetu transprentnosti energetskog tržišta (REMIT) ostvaren je veliki napredak i ono što nedostaje je sprovođenje Direktive EU o električnoj energiji i Uredba EU o spremnosti za rizike u nacionalno zakonodavstvo. Kada je reč o integraciji tržišta gasa postoji raskorak u implementaciji zakonodavstva Energetske zajednice i odnosi se na liberalizaciju i otvaranje tržišta gasa. Trenutno imamo situaciji kršenja gasnih propisa koji se odnosi na problem propisanog razdvajanja i sertifikaciuju operatora gasnih transportnih sistema. Operator skladištenja prirodnog gasa treba da pristupi proceduri sertifikacije u skladu sa Uredbom o skladištenju prirodnog gasa jer će adekvatno sertifikovan operator skladišta prirodnog gasa i operator transmisije gasa unaprediti sigurnost snabdevanja i omogućiti Srbiji zajedno sa otvaranjem interkonektora sa Mađarskom da ostvari profit što će da obezbedi i evropsko tržište gasa. Srbija aktivno sprovodi aktivnosti u vezi diversifikacije na tržištu gasa, uključajući i interkonektor na gasovodu između Srbije i Bugarske. Srbija je skoro u potpunosti ostvarila cilj povećanja udela obnovljivih izvora energije za 2020. godinu od 27% i neophodne su naredne aktivnosti koje će brzo uslediti. Prenesene su dve direktive. Skoro u potpunosti je prenesena Direktiva EU o obnovljivoj energiji, ali prve aukcije još nisu sprovedene. „EMS“ je indentifikovan kao telo za izdavanje garancija porekla, uključujući i vođenje elektronskog registra, što će dodatno pomoći da se obezbedi adekvatan razvoj projekata u ovoj oblasti. U delu životne sredine postoje oblasti gde je potreban veći napredak. Srbija je uspela da smanji emisije iz velikih postrojenja za sagorevanje i to treba održavati zbog kvalitetnog vazduha. Proces prenošenja EU Direktive o proceni uticaja na životnu sredinu još uvek nije završen i zahteva dalje napore. EnZ će podržati ove napore kroz adekvatne procedure predviđene Sporazumom. Kada je u pitanju gas, potrebno je da se donesu političke odluke i da se usvoji zakon neophodan da se izvrši razdvajanje kontrole unutar države kada je u pitanju kontrola sistema operatora transmisije i operatera distribucije gasa i da postojeća prekogranična infrastruktura za transmisiju gasa i električne eneregije bude otvorena i dostupna drugim tržištima, što sada nije slučaj. Interkonektivna tačka na Horgošu i na Kosovu\* nije otvorena, a sertifikati „Transportgas Srbija“ i „Jugorosgaz“ su elementi o kojima treba razgovarati. Direktiva o uticaju na životnu sredinu je važno pitanje i treba usvojiti adekvatne zakone što će omogućiti da se vodi diskusija o nekim strateškim projektima, uključujući i hidroelektrane o kojima se vodi rasprava u Srbiji. Što se tiče Integrisanog energetskog i klimatskog nacionalnog plana za Republiku Srbiju, A. Lorkovski je izrazio nadu da će i formalno biti usaglašen sa Vladom. Kada su u pitanju obnovljivi izvori energije, izneo je očekivanje da će njihova zastupljenost biti veća. Cena ugljenika će biti formirana usvajanjem Mehanizma za prekogranično prilagođavanje ugljenika (CBAM propisa) koji je EU usvojila i pretpostavlja se da će je zemlje koje nisu članice EU primenjivati. Neophodno je da se ispune dva uslova: da dođe do spajanja tržišta kada je u pitanju električna energija, a drugi je trgovina usklađenim cenama ugljenika. Republika Srbija i zemlje sa jakom industrijom se oslanjaju na fosilna goriva i to su argumenti koje je neophodno uključiti u formiranje mehanizma prekograničnog prilagođavanja cena ugljenika. To će sve biti tema razgovora na budućim sastancima između Sekretarijata EnZ i insititucija Republike Srbije.

Dejana Stefanović-Kostić, član Saveta AERS, iznela je primedbu na deo Izveštaja u kome je navdeno da „nedostaje raspodela kapaciteta na interkonektoru sa Kosovom\*“. Istakla je da ova primedba mora da se izbriše iz Izveštaja. Prilikom odlučivanja, AERS poštuje sva potpisana dokumenta. To su: potpisani dokumenti u okviru pregovaračkog procesa koji se vodi između Republike Srbije i privremenih institucija samouprave u Prištini, Ustav Republike Srbije i Zakon o energetici. Ni u jednom od ovih dokumenta ne postoji granica između Republike Srbije i Kosova\*. Ovo pitanje nije u nadležnosti Agencije za energetiku Republike Srbije. To je političko pitanje. AERS smatra da ni KOSTT nema pravni osnov postojanja i svako spominjanje pregoranične raspodele kapaciteta tamo gde nema granice je suprotno Ustavu i svim dokumentima u pravnom sistemu Republike Srbije. S obzirom da to izlazi iz okvira tehničkih pitanja, predložila je da se Sekretarijat EnZ obrati Pregovaračkoj grupi, odnosno da se obrati Predsedništvu Republike Srbije i da se ovo pitanje uvrsti u pregovarački proces, kako se ne bi došlo u situaciju da AERS ili Sekretarijat EnZ prejudiciraju odluke koje će biti donete u pregovaračkom procesu između Republike Srbije i privremenih institucija u Prištini. EMS je raspodeljivla prekogranične kapacitete tamo gde postoje energetske granice. Iznela je podatak da se u Uredbi EK koja se odnosi na raspodelu prekograničnih kapaciteta (CACM) prepoznaje tzv. „region u senci“, to je region Zapadnog Balkana, i da je svaka tržišna oblast u zemljama Zapadnog Balkana jednaka državnoj teritoriji osim Republike Srbije koja je prepoznata kao dve tržišne oblasti, što je prevazišlo tehničke mogućnosti i ne može da se implementira u naše zakonodavstvo. Ono što se usvoji na Ministarskom savetu, da bi se implementiralo potrebno je da se jasno poštuju akti i hijerarhija u pravnom sistemu Repuplike Srbije. Predložila je da ova se pitanja ne iznose kroz godišnje izveštaje Sekretarijata EnZ. Istakla je da su sve navedene direktive, na osnovu kojih je otvoren postupak protiv Republike Srbije: Direktiva EnZ 2009/27 i Direktiva 2009/714, prenete u domaće zakonodavstvo, ali je i podsetila da je 2011. godine Republika Srbija uložila rezervu po tim Direktivama i shodno tome one se ne primenjuju na ovaj slučaj. Za direktive koje zamenjuju navedene, za Direktivu 2019/944 i Uredbu 2019/943 još uvek nije istekao rok za implemetaciju u pravni okvir Republike Srbije. U Izveštaju se navodi i problem metodologije cena električne energije koju Agencija primenjuje i obrazloženo je na koji način Agencija određuje cene. Električna energija je potreba svakog građanina Republike Srbije i ako postoji iz Energetske zajednice komentar na metodologiju, elemente metodologije, treba da dostavi pismeno komentar i onda će se isti razmotriti. Ovako se osporavaju rezultati metodologije, a ne elementi metodologije. Traži se da električna energija za građane ne iznosi 8,54, 55 ili 56 dinara po kilovat satu već da bude jednaka tržišnoj ceni i nije definisano kojoj tržišnoj ceni. Navedeno je da ukoliko je energetski miks više oslonjen na alternativne zelene vidove energije, automatski će cena električne energije biti viša. Nabavna cena električne energije iz termoelektrana je duplo jeftinija nego iz solara. Metodologija Agencije se pokazala kao odlična za vreme krize. Veštačko podizanje cena da bi ona bila jednaka tržišnoj ceni bi značilo za proizvođača električne energije da se njemu podnesi zahtev za 15,48 dinara po kilovat satu, a to je sukob interesa. Sa Energetskom zajednicom postoji odlična saradnja koja treba da bude samo na nivou stručnosti. Kada prevazilazi prag stručnosti, odlazi u politički deo, onda se zastaje i ne može se raspravljati o takvim pitanjima.

Jovana Joksimović, pomoćnik ministra rudarstva i energetike, istakla je da Republika Srbija vodi politiku evropskih integracija i u tom smislu podržava sve obaveze koje su na tehničkom i operativnom nivou. Neke od tema koje su predmet izveštaja trebalo bi da budu deo političkog dijaloga. Ministarstvo je dalo brojne komentare na sadržaj Izveštaja, ali nisu svi komentari prihvaćeni.

U diskusiji, narodni poslanici su postavili pitanja, izneli mišljenja i sugestije. Postavljena su sledeća pitanja:

- šta su konkretni predlozi i naredni koraci;

- kakvo je stanje drugim članicama koje mogu da budu primer dobre prakse;

- kakva je uloga Narodne skupštine;

- da li je bilo pozitivnih iznenađenja u pogledu ispunjavanja obaveza Republike Srbije;

- da li će se i kada preko interkonektora iz Drača graditi gasovod prema Skoplju i da li se može planirati diversifikacija, snabdevanje, priključak i na tu vrstu linije snabdevanja;

- da li se Direktiva o strateškoj proceni uticaja na životnu sredinu odnosi i na reke, s obzirom da u Rupskoj reci u selu Dadince u opštini Vlasotince ima šest zaštićenih i strogo zaštićenih vrsta;

Istaknuto je da je u ranijim izveštajima dolazilo do usaglašavanja amandmana koje su na godišnji izveštaj o implementaciji imali Ministarstvo rudarstva i energetike i Agencija za energetiku RS i da je dolazilo do neke vrste kompromisa. Kompromis je doveo do toga da je Republika Srbija implementirala treći i četvrti paket direktiva u saradnjni sa EnZ. Donet je novi set zakona 2021. godine. Razdvajanje operatera transportnih sistema u sektoru gasa bila je tema i prošlog izveštaja. Korišćenje električne energije na teritoriji Kosova\* i Metohije je političko pitanje i predmet dijaloga Beograda i Prištine i ne treba da se navodi u Izveštaju. Ocenjeno je da su primedbe upućene Republici Srbiji u vezi tržišta gasa neopravdane, jer se radi na diverzifikaciji gasa, i takođe se ulazi u politička pitanja neuvođenja sankcija Ruskoj Federaciji. Delovi Izveštaja se odnose na pitanja koja treba da se rešavaju na najvišem državnom nivou i ne bi trebalo da budu deo statistike o tome koliko Republika Srbija implementira ili ne implementira određene direktive. Republika Srbija je ocenjena veoma povoljno u oblasti energetske efikasnosti i statistike, gde je status implementacije 76%. To je rezultat, između ostalog, i usvojenih zakona u Narodnoj skupštini o energetskoj efikasnosti, ali i velikih finansijskih sredstava koje je država izdvojila da se implementiraju različiti projekti ove vrste. Usvojen je Zakon o korišćenju obnovljivih izvora energije, koji je deo „Zelene agende“. Na osnovu Izveštaja Agencije za energetiku, Republika Srbija je povećala učešće energije iz obnovljivih izvora u ukupnoj potrošnji na 37,7%, što pokazuje da je dosta novih kapaciteta postepeno uvedeno u mrežu. Trenutno je u proceduri Predlog zakona o izmenama i dopunama Zakona korišćenju obnovljivih izvora energije. Diversifikacija pravaca snabdevanja u sektoru gasa se realizuje u saradnji sa EU i Evropskom komisijom. U delu Izveštaja koji se odnosi na životnu sredinu je procenjeno da je 55% implementirano, da je smanjena emisija CO2, i da će se taj trend nastaviti. Nejasno je zašto su ovako mali procenti implementacije, kada su rezultati u finansijskom smislu i implementacionom jako visoki. U Izveštaju je navedeno da je u oblasti klime implementirano 76%, da se sprovodi Zelena agenda i da se napreduje u tom delu, zahvaljujući i bilateralnim sporazumima sa razvijenim zemljama sa visokim ekološkim standardima kao što su Nemačka i Norveška. Navodi se da je nezavisnost AERS-a ugrožena zbog toga što nije u mogućnosti da donese odluke koje se odnose na povećanje cena električne energije za domaćinstva, a odluke o ceni se donose se na osnovu predloga javnih preduzeća AERS. To je ekonomska analiza koju rade javna preduzeća, i AERS ne može da donosi odluke nezavisno od predloga koje daju javna preduzeća. Komisija za kontrolu državne pomoći ima direktnu saradnju sa Evropskom komisijom i sprovodi sve preporuke Evropske komisije na najbolji mogući način. Komisija za zaštitu konkurencije sarađuje sa nadležnom Komisijom iz EU. Treba imati u vidu da će Republika Srbija tek kada postane članica EU biti u obavezi da sprovodi i uredbe. Izveštaj pokazuje da Republika Srbija mora da se kreće u određenim okvirima koji se odnose na tehničku saradnju, ali bi trebalo izbaciti svaki vid politizacije energetske politike kada je u pitanju Republika Srbija, posebno imajući u vidu dijalog Beograda i Prištine i diverzifikacija gasa. Što se tiče sertifikacije „Jugorozgas“, koja se dovodi u pitanje, specifična je situacija. Postoje ugovori koji se tiču gasifikacije i cene gasa. To je jedan od faktora koji utiču na preko 65% evropskih kompanija u Republici Srbiji, zahvaljujući određenoj ceni gasa i električne energije i održivosti našeg budžeta.

Izneta su očekivanja da će u budućnosti biti još bolja saradnja sa Sekretarijatom EnZ po svim pitanjima. U oblasti životne sredine, po navodima Izveštaja, došlo je do pada u postotku implementacije na 46% . Naveden je problem u selu Dadince u opštini Vlasotince, reka Rupska koja ima četiri hidrotehnička objekta, dve mini hidroelektrane, jedan objekat za hidrozahvat, gradilište i jedan objekat za ribnjak. Korišćenjem vode za sve hidrotehničke objekte reka je više od 60% presušila. Po projektima za izgradnju treće mini hidroelektrane koja se zove VESKO, procenjeno je da je potreban protok od 1,3 kubna metra vode u sekundi, a izmereno je da nema ni 200 do 300 litara u sekundi. Otvoren je prekršajni postupak u vezi prenosnog sistema sa Kosovom\*. Ocenjeno je da bi Evropska unija i sve njene institucije trebalo da pokažu jednu vrstu šireg pristupa demokratiji i poštovanju demokratske procedure.

U odgovoru na postavljena pitanja, iznete stavove i mišljenja, Artur Lorkovski, direktor Sekretarijata EnZ, osvrnuo se na uspešnost rada regulatornog tela kada je reč o cenama električne energije i kako se one određuju u Srbiji. Naveo je da nivo cena u Republici Srbiji ima konkretne posledice, a najveća je finansijska situacija najvećih proizvođača električne energije u Srbiji i mišljenja je da to zahteva dalju raspravu u kojoj meri su glavni proizvođači električne energije sada u kritičnoj finansijskoj situaciji i kako je to povezano sa nivoom cena električne energije. Takođe, cena je i posledica investicija, pošto je izneto da sistem električne energije u Srbiji ima ogranične kapacitete da apsorbuje energiju iz obnovljivih izvora energije. To je istina, ali da bi se promenila situacija, potrebne su investicije koje moraju da se plaćaju kroz cene. Nema drugog načina da se ulaže u budući razvoj infrastrukture. Povećanje cena ne znači da bi najranjivije grupe ljudi bile pogođene time. Postoji sistem zaštite osetljivih grupa potrošača i taj sistem se može primeniti kroz odgovarajuće regulatorne politike, koje bi prepoznale razlike između različitih grupa potrošača. Ta praksa je priznata i prihvaćena u celoj EU. Evropska komisija pruža podršku budžetu u Srbiji upravo za najosteljivije grupe stanovništva. Pitanje Kosova\* i dijaloga između Beograda i Prištine nije u delokrugu Energetske zajednice. Međutim, kada je moguće, EnZ pruža tehničku podršku kako bi se unapredilo razumevanje složenosti ovog pitanja. Činjenica da je nešto predmet dijaloga ili da se nešto smatra političkim pitanjem ne sprečava Sekretarijat EnZ da daje komentare u svom Izveštaju. Energetska zajednica radi na tome da li je zakonodavstvo EnZ implemetirano u nacionalno zakonodavstvo ili nije. Iako se taj proces smatra političkim ili se bavi nekim pitanjima kojim se smatraju političkim, Lorkovski je istakao da Sekretarijat EnZ to mora da radi. Ako je u pitanju manja regionalna integracija tržišta zbog smanjenja kapaciteta na interkonektorima na Kosovu\*, to nije u skladu sa zakonodavstvom EnZ i to je poruka koju žele da podele i uzdrže se od svakog političkog konteksta. Ocenio je da je usvajanje izmena i dopuna Zakona o korišćenju obnovljivih izvora energije je jako važno i istakao da će podržati takvu odluku. Kada je reč o ulozi parlamenta, ukazao je na Protokol u Ugovoru iz Lisabona u vezi sa ulogom nacionalnih parlamenata u procesu donošenja odluka. Svaka odluka koja se donosi mora da prođe kroz parlament na različite načine, u zavisnosti od Ustava. Svaka odluka koja se donese na nivou EU, mora da prođe kroz parlament i EnZ upravo sprovodi tu proceduru. Na sledećem sastanku tema može da bude pitanje određivanja cene ugljenika. Sistem određivanja cena ugljenika mora biti uskoro bude spreman. To je strateška odluka EU i zahteva politički konsenzus. Diskusije o tome treba da se vode na način da se uključe svi akteri iz političkog spektra svake zemlje ugovornice. Na pitanje u vezi interkonektora i gasovoda između Drača i Severne Makedonije i da li će se Srbija povezati sa tim gasovodom, odgovorio je pitanjem da li Srbija ima tržište koje će dati podsticaj da se taj gas doprema u Srbiju ili da Srbija namerava da prodaje svoj gas na tom tržištu. EnZ za sada ne vidi napredak kada je reč o otvaranju tržišta gasa u Srbiji. Ako nema finansijskih podsticaja za učesnike u tržištu, ukoliko oni ne ulažu u razvoj gasne infrastrukture, uključujući i gasne interkonektore i ukoliko nema tržišnih podsticaja da se razmišlja o pronalaženju novih izvora gasa, onda je pitanje kada će Srbija početi da otvara tržište. Nakon što se otvori tržište, tržišni signali će jasno pokazati da li se isplati da gas iz tog pravca dođe do Srbije. Republika Srbija može imati pristup evropskom tržištu preko interkonektorne tačke Horgoš i može imati korist od takvog pristupa, za to su potrebne regulatorne promene, zakonodavne promene, otvaranje tržišta za sve tržišne učesnike, a nakon toga može da se vidi da li postoji potražnja u Srbiji i potreba Srbije za otvaranje izgradnjom novih infrastruktura. Ukoliko Republika Srbija ima najbolju cenu u regionu koja je prihvatljiva i za industriju i za potrošače, onda nije jasno šta sprečava Srbiju da otvori tržište gasa. Kada je reč o regulativi vezanoj za naftu istakao je da ovaj deo pravnih tekovina EnZ treba da bude primenjen u Srbiji i da je za razgovore o investicijama u hidroelektrane važno prenošenje Direktive o proceni uticaja na životnu sredinu u nacionalno zakonodavstvo.

U diskusiji su učestvovali mr Dejan Radenković, dr Aleksandra Tomić, Miodrag Gavrilović, kao i Jovana Joksimović, Dejana Stefanović Kostić i Artur Lorkovski.

Predsednik Odbora mr Dejan Radenković informisao je članove Odbora da se u Stokholmu 23. i 24. aprila. 2023. godine održava Međuparlamentarna konferencija o budućem snabdevanju EU energijom i da će na konferenciji učestvovati narodni poslanici Tijana Davidovac i Života Starčević, članovi Odbora.

Sednica je zaključena u 13 časova i 52 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać mr Dejan Radenković